ສຫລ ກ່າວວ່າ ເທີກີ ຕ້ອງໄດ້ດຳເນີນການ ຫຼາຍກວ່ານີ້ ເພື່ອ ຕໍ່ສູ້ກັບ ກຸ່ມລັດອິສລາມ
ທ່ານ Ashton Carter ກ່າວ​ວ່​າ ປະ​ທາ​ນາ​ທິ​ບໍ​ດີ​ໂອ​ບາ​ມາ ກໍ​ມີ​ສ່ວນ ໃນ​ການ​ຫາ​ລື​ ຢ່າງ​ຂຸ້ນ​ຂ້ຽວ ກັບ​ເທີ​ກີ ໃຫ້​ເຂ​ົ້າ​ຮ່ວມ​ພົວ​ພັນ.
ລັດຖະມົນຕີປ້ອງກັນປະເທດສະຫະລັດ ທ່ານ Ashton Carter ກ່າວໃນວັນພະຫັດວານນີ້ວ່າ ເທີກີຕ້ອງໄດ້ດຳເນີນການເພີ້ມຕື່ມ ເພື່ອຕໍ່ສູ້ກັບກຸ່ມລັດອິສລາມແລະຄວບຄຸມຊາຍແດນຂອງຕົນ ທ່ານ Carter ກ່າວວ່າ ເທີກີໄດ້ຕົກລົງໃນທາງຫລັກການແລ້ວທີ່ ຈະເຂົ້າຮ່ວມການໂຈມຕີທາງອາກາດ ພາຍໃຕ້ການນຳພາ ຂອງ ສະຫະລັດຕໍ່ພວກຫົວຮຸນແຮງລັດອິສລາມແຕ່ກໍກ່າວວ່ານັ້ນແມ່ນ ເປັນພາກສ່ວນພຽງອັນດຽວເທົ່ານັ້ນທີ່ເທີກີຕ້ອງໄດ້ກະທຳ ທ່ານ Carter ເວົ້າວ່າ “ນອກນັ້ນພວກເຮົາຍັງຕ້ອງການໃຫ້ເທີກີ ໃນຖານະ ທີ່ເປັນເພື່ອນບ້ານ ຂອງເຂດທີ່ເກີດການຂັດແຍ້ງ ໃນ ຖານະທີ່ເປັນພັນທະມິດມາເປັນເວລາດົນນານຂອງອົງການເນໂຕ້ ແລະເປັນສະມາຊິກ ທີ່ ມີຄວາມຮັບຜິດຊອບຂອງແນວໂຮມຕໍ່ຕ້ານກຸ່ມລັດອິສລາມຄວບຄຸມເຂດຊາຍແດນທີ່ຍາວ ຢຽດ ທີ່ພວກເຂົາເຈົ້າມີກັບຊີເຣຍແລະອີຣັກຫຼາຍໄປກວ່າທີ່ເຂົາເຈົ້າໄດ້ຄວບຄຸມໃນປີກາຍ ນີ້ ” ພວກນັກລົບຂອງກຸ່ມລັດອິສລາມພ້ອມທັງອຸບປະກອນຕ່າງໆ ຍັງສາມາດຖືກສົ່ງ ຜ່ານເຂົ້າໄປໃນອີຣັກ ແລະຊີເຣຍ ຈາກປະ ເທດເທີກີ ລັດຖະມົນຕີປ້ອງກັນປະເທດສະຫະລັດ ກ່າວວ່າ ທ່ານບໍ່ຄິດ ວ່າເທີກີພວມຖ່ວງເວລາ ແຕ່ກໍເວົ້າວ່າ ການປະກອບ ສ່ວນ ເພີ້ມ ຂຶ້ນຂອງເທີກີຮວມທັງການເຂົ້າຮ່ວມໃນການໂຈມຕີທາງ ອາກາດນັ້ນ ແມ່ນຄວນມີມາແຕ່ດົນແລ້ວ ທ່ານເວົ້າວ່າ “ມັນເລີ້ມມາໄດ້ນຶ່ງປີແລ້ວ ໃນການໂຈມຕີ ແຕ່ພວກເຂົາເຈົ້າໄດ້ສະແດງຮ່ອງ ຮອຍບາງຢ່າງກ່ຽວກັບການພິຈາລະນາເພື່ອດຳເນີນຄວາມພະຍາຍາມ ໃນເວລານີ້ ຮວມ ທັງອະນຸຍາດໃຫ້ພວກເຮົາໃຊ້ສະໜາມບິນຕ່າງໆຂອງເຂົາເຈົ້າ ນັ້ນແມ່ນມີຄວາມສຳຄັນ ແຕ່ບໍ່ພຽງພໍ ” ທ່ານ Carter ກ່າວວ່າ ປະທານາທິບໍດີບາຣັກ ໂອບາມາກໍມີສ່ວນຊ່ອຍໃນການໂອ້ລົມຢ່າງ ຕັ້ງໜ້າກັບເທີກີເພື່ອໃຫ້ມີການພົວພັນຫຼາຍຂຶ້ນ ເທີກີ ໄດ້ຕົກລົງໃນເດືອນແລ້ວນີ້ ອະນຸຍາດໃຫ້ເຮືອບິນສະຫະລັດ ໂຈມຕີກຸ່ມລັດອິສລາມ ໂດຍໃຊ້ຖານທັບອາກາດ Incirlik ແຕ່ໄດ້ເພັ່ງເລັງໃສ່ການເຂົ້າຮ່ວມໃນການປະຕິບັດງານ ທາງທະຫານຂອງຕົນຢູ່ໃນຂົງເຂດໃສ່ການປາບປາມພວກກອງໂຈນຊາວເຄີດ ໜ່ວຍສືບລັບສະຫະລັດ ກ່າວວ່າ ເຖິງຊັກຊ້າມາ ໄດ້ປີນຶ່ງແລ້ວກໍຕາມ ທີ່ສະຫະລັດ ໄດ້ທຳ ການ ໂຈມຕີຖິ້ມລະເບີດແລະໄດ້ປະສົບຄວາມສຳເລັດຈຳນວນນຶ່ງທາງພາກ ພື້ນດິນໂດຍ ກຳລັງຂອງອີຣັກກໍຕາມແຕ່ກຸ່ມລັດອິສລາມກໍບໍ່ໄດ້ອ່ອນແອລົງໃນທຸກ ມື້ນີ້ກວ່າເມື່ອເດືອນ ກັນຍາປີກາຍແຕ່ຢ່າງໃດເລີຍ